นายกรัฐมนตรีห่วงลูกจ้างเดอะวันประกันภัย มอบรัฐมนตรีว่ากระทรวงแรงงาน สั่งเร่งช่วยเหลือเยียวยาโดยเร็ว
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงกรณีที่กระทรวงการคลังมีคำสั่งเพิกถอนใบอนุญาตประกอบธุรกิจประกันวินาศภัยของบริษัท เดอะวันประกันภัย จำกัด (มหาชน) และบริษัทเตรียมเลิกจ้างลูกจ้างกว่า 300 คน ในทุกสาขาทั่วประเทศว่า ในเรื่องนี้นายกรัฐมนตรี มีความห่วงใยลูกจ้างบริษัทดังกล่าวและได้กำชับให้กระทรวงแรงงานเข้าไปดูแลช่วยเหลือลูกจ้างให้ได้รับสิทธิประโยชน์ความคุ้มครองตามกฎหมาย จึงได้สั่งการให้สำนักงานประกันสังคมกรุงเทพมหานครพื้นที่ 3 ตรวจสอบข้อมูลอย่างเร่งด่วน ณ ที่ตั้งสำนักงานใหญ่ของบริษัท เดอะ วัน ประกันภัย จำกัด (มหาชน) เพื่อรับฟังประเด็นปัญหาจากลูกจ้างและดำเนินการชี้แจงเกี่ยวกับสิทธิประโยชน์ที่ลูกจ้างจะได้รับจากการถูกเลิกจ้าง รวมทั้งประชาสัมพันธ์ให้สมัครเป็นผู้ประกันตนตามมาตรา 39 สำหรับบุคคลที่ต้องการใช้สิทธิประกันสังคมต่อเนื่องขณะที่นายบุญสงค์ ทัพชัยยุทธ์ เลขาธิการสำนักงานประกันสังคม กล่าวว่า จากเหตุการณ์ดังกล่าว นายจ้างมีหน้าที่ต้องแจ้งเลิกจ้างลูกจ้างต่อสำนักงานประกันสังคมภายในวันที่ 15 ของเดือนถัดจากเดือนที่เลิกจ้าง ซึ่งสามารถดำเนินการแจ้งเลิกจ้างผ่านระบบ e-service ในเว็บไซต์ www.sso.go.th ในส่วนของลูกจ้างขอให้รีบดำเนินการขึ้นทะเบียนผู้ว่างงานและรายงานตัวผ่านเว็บไซต์ https://e-service.doe.go.th/ ซึ่งลูกจ้างจะได้รับประโยชน์ทดแทนเงินว่างงาน ร้อยละ 70 ของค่าจ้าง ตั้งแต่วันที่ 8 ของการเลิกจ้าง จนถึงวันที่ 28 ก.พ. 2565 ส่วนตั้งแต่วันที่ 1 มี.ค. 2565 จะได้รับเงินว่างงานร้อยละ 50 จนครบ 180 วัน ทั้งนี้ ได้กำชับให้เจ้าหน้าที่ประกันสังคมเข้าดูแลให้ความช่วยเหลือลูกจ้างผู้ประกันตนอย่างเต็มที่ พร้อมรับทราบปัญหาในทุกด้าน เพื่อเร่งเยียวยาและบรรเทาความเดือดร้อนอย่างทันท่วงที